**Clásail chaighdeánacha le haghaidh bunreachtanna eagraíochtaí (seachas cuideachtaí) agus iontaobhas**

Ioncam agus Maoin

Ní úsáidfear ioncam agus maoin an iontaobhais/an chomhlachta ach amháin chun an príomhchuspóir/na príomhchuspóirí atá leagtha amach sa Ghníomhas Iontaobhais/sa Bhunreacht/sna Rialacha seo a chur chun cinn. Ní íocfar go díreach ná go hindíreach le comhaltaí den iontaobhas/den chomhlacht, ná ní aistreofar go díreach ná go hindíreach chuig comhaltaí den iontaobhas/den chomhlacht, aon chuid d’ioncam agus maoin an iontaobhais/an chomhlachta ar mhodh díbhinne nó bónais nó ar aon bhealach eile ar mhodh brabúis. Ní cheapfar aon iontaobhaí carthanais\* chuig aon oifig den iontaobhas/den chomhlacht ar ina leith a íoctar tuarastal nó táillí ná ní bhfaighidh sé nó sí aon luach saothair ná aon sochar eile in airgead nó i luach airgid ón iontaobhas/ón gcomhlacht. Mar sin féin, ní chuirfidh aon ní cosc ar an iontaobhas/ar an gcomhlacht na nithe seo a leanas a íoc de mheon macánta:

1. luach saothair réasúnach cuí le haon chomhalta nó seirbhíseach den iontaobhas/den chomhlacht (nach iontaobhaí carthanais é nó í) i leith aon seirbhísí arna soláthar don iontaobhas/don chomhlacht;
2. ús ar ráta nach mó ná 1% os cionn Ráta Tairgthe Idirbhainc an Euro (Euribor) in aghaidh na bliana ar airgead arna thabhairt ar iasacht ag iontaobhaithe carthanais nó ag comhaltaí eile den iontaobhas/den chomhlacht don iontaobhas/don chomhlacht;
3. cíos réasúnach cuí as áitribh arna bhforléasadh agus arna ligean ar cíos ag aon chomhalta den iontaobhas/den chomhlacht (lena n-áirítear aon iontaobhaí carthanais) leis an iontaobhas/leis an gcomhlacht;
4. caiteachais réasúnacha chuí as póca arna dtabhú ag aon iontaobhaí carthanais i ndáil lena fhreastal nó lena freastal ar aon ní a dhéanann difear don iontaobhas/don chomhlacht;
5. táillí, luach saothair nó sochar eile in airgead nó i luach airgid le haon Chuideachta dá bhfuil iontaobhaí carthanais ina chomhalta nó ina comhalta a shealbhaíonn an céadú cuid ar a mhéad de chaipiteal eisithe na Cuideachta sin;
6. Ní chuirfidh aon ní cosc ar an iontaobhas/ar an gcomhlacht aon íocaíocht a dhéanamh le haon duine de bhun comhaontú arna dhéanamh de réir alt 89 den Acht Carthanas 2009 (arna leasú, arna leathnú nó arna ionadú de thuras na huaire).

\*mar atá sainmhínithe in alt 2(1) den Acht Carthanas 2009

Breiseanna, athruithe nó leasuithe

Ní mór don eagraíocht a chinntiú go mbeidh cóip ag an Rialálaí Carthanas den ionstraim rialaithe is déanaí uaithi. Más rud é go mbeidh sé beartaithe leasú a dhéanamh ar ionstraim rialaithe na heagraíochta agus gur leasú é sin ar gá ceadú roimh ré a fháil ón Rialálaí Carthanas ina leith, ní mór fógra roimh ré i scríbhinn faoi na hathruithe beartaithe a thabhairt don Rialálaí Carthanas lena gceadú, agus ní bheidh aon éifeacht leis an leasú go dtí go bhfaighfear ceadú den sórt sin.

Foirceannadh

Más rud é, ar an iontaobhas/ar an gcomhlacht a fhoirceannadh nó a dhíscaoileadh, go mbeidh maoin ar bith fágtha tar éis na fiacha agus na dliteanais uile a bheith glanta, ní dhéanfar í a íoc leis na comhaltaí den iontaobhas/den chomhlacht ná a dháileadh orthu. Ina ionad sin, tabharfar maoin den sórt sin d’institiúid charthanúil éigin eile nó d’institiúidí carthanúla éigin eile a mbeidh a príomhchuspóirí nó a bpríomhchuspóirí ar aon dul le príomhchuspóirí an iontaobhais/an chomhlachta nó aistreofar chuig institiúid nó chuig institiúidí den sórt sin í. Maidir leis an institiúid nó leis na hinstitiúidí dá dtabharfar an mhaoin nó chuig a n-aistreofar an mhaoin, cuirfidh sí nó siad an oiread ar a laghad de thoirmeasc ar dháileadh a cuid ioncaim agus maoine nó a gcuid ioncaim agus maoine ar a comhaltaí nó ar a gcomhaltaí agus a fhorchuirtear ar an iontaobhas/ar an gcomhlacht faoin gclásal Ioncaim agus Maoine anseo nó dá bhua. Roghnóidh na comhaltaí den iontaobhas/den chomhlacht an institiúid ábhartha nó na hinstitiúidí ábhartha tráth an díscaoilte nó roimhe agus, mura féidir agus sa mhéid nach féidir éifeacht a thabhairt d’fhorálacha den sórt sin, tabharfar an mhaoin do chuspóir carthanúil éigin, nó aistreofar chuig cuspóir carthanúil éigin í, ar chomhaontú an Rialálaí Carthanas a fháil. Déanfar cuntais deiridh a ullmhú agus a chur isteach, ar cuntais iad ina mbeidh rannán ina ndéantar aon sócmhainní arna n-aistriú a shainaithint agus a luacháil agus ina mbeidh mionsonraí na bhfaighteoirí agus téarmaí an aistrithe.